Vyf beseer toe petrolbom in Wes-Kaapse bus belandVyf mense is beseer toe ’n petrolbom in ’n bus in George beland het. (Foto: Facebook / George-munisipaliteit) Verskeie mense het brandwonde opgedoen toe twee petrolbomme Woensdag in ’n bus buite ’n skool in George gegooi is. Die voorval het in Proteaweg in Pacaltsdorp plaasgevind. Die busdiens Go George het die voorval bevestig en gesê dat 14 mense, onder wie kinders, vir behandeling na ’n hospitaal geneem is. “Vyf is vir brandwonde behandel en nege vir skok. Die polisie ondersoek die voorval,” het die busdiens gesê. Die motief is in dié stadium onbekend. Mornay Lakay, bestuurder van Go George, sê die George Geïntegreerde Openbare Vervoernetwerk betreur die voorval, en dat hulle die polisie met enige inligting en beeldmateriaal van kringtelevisiekameras sal bystaan om die skuldiges vas te trek. Sers. Christopher Spies, polisiewoordvoerder, sê die polisie ondersoek ’n saak van poging tot moord.